ΓΡΑΠΤΗ ΕΡΩΤΗΣΗ E-4002/97 υποβολή: Elly Plooij-van Gorsel (ELDR) προς την Επιτροπή (14 Iανουαρίου 1998)

Θέμα: Ευρωπαοκό σύστημα διαχείρισης των αποθεμάτων από τη φαρμακοβιομηχανία

Από την 1η Μαρτίου 1996, η επιχείρηση ΜSD επιδίδεται στην ανάπτυξη ενός ευρωπαϊκού συστήματος διαχείρισης των αποθεμάτων για επτά σημαντικά φαρμακευτικά προϊόντα: η διαθέσιμη ποσότητα φαρμάκων ανά πελάτη (ήτοι η χονδρική πώληση φαρμακευτικών προϊόντων) και ανά εξάμηνο, βασίζεται στις προβλέψεις πωλήσεων για κάθε ένα από τα εν λόγω φαρμακευτικά προϊόντα. Οι προβλέψεις αυτές καταρτίζονται βάσει των πωλήσεων που πραγματοποιήθηκαν κατά τη διάρκεια του παρελθόντος εξαμήνου και λαμβανομένου υπόψη ενός αναμενόμενου συντελεστή αύξησης ανά προϊόν. Η επιχείρηση ΜSD επιφυλάσσει εις εαυτόν το δικαίωμα να μη δεχθεί τις παραγγελίες που υπερβαίνουν τις ως άνω προβλέψεις.

1. Έχει ενημερωθεί η Επιτροπή σχετικά με το ευρωπαϊκό σύστημα διαχείρισης των αποθεμάτων επτά σημαντικών φαρμακευτικών προϊόντων, που εφαρμόζει από την 1η Μαρτίου 1996 η ΜSD;

2. Συμβιβάζεται ένα σύστημα του τύπου αυτού με τους ισχύοντες στην εσωτερική αγορά κανόνες ανταγωνισμού; Εάν όχι, τι μέτρα προτίθεται να λάβει η Επιτροπή;

3. Ποιές πρωτοβουλίες έχει αναλάβει η Επιτροπή ώστε να μπορούν οι παρασκευαστές φαρμακευτικών προϊόντων των κρατών μελών να καθορίζουν, επί ίσοις όροις, την τιμή των προϊόντων τους κατά τρόπον ώστε να καταστούν πλέον περιττά παρόμοια συστήματα διαχείρισης των αποθεμάτων που αποσκοπούν στην πρόληψη των παραλλήλων εισαγωγών; Ποιά είναι τα αποτελέσματα των ενεργειών της;

Απάντηση του κ. Van Miert εξ ονόματος της Επιτροπής (19 Φεβρουαρίου 1998)

1. Η Επιτροπή επιβεβαιώνει στο Αξιότιμο Μέλος του Κοινοβουλίου ότι η εταιρεία MSD International services έχει θέσει σε εφαρμογή, από την 1η Μαρτίου 1996, ένα ευρωπαϊκό σύστημα διαχείρισης των αποθεμάτων για τα σημαντικότερα φαρμακευτικά της προϊόντα.

2. Η MSD κοινοποίησε στην Επιτροπή, βάσει του κανονισμού 17/62 του Συμβουλίου, πρώτου κανονισμού εφαρμογής των άρθρων 85 και 86 της συνθήκης ΕΚ ((ΕΕ C 13 της 21.2.1996 )), το ευρωπαϊκό σύστημα διαχείρισης των αποθεμάτων (κοινοποίηση της 1ης Μαρτίου 1996, υπόθεση IV/35.928/F3).

Η υπόθεση ADALAT (απόφαση 96/478/ΕΚ της Επιτροπής της 10ης Ιανουαρίου 1996 σχετικά με μια διαδικασία εφαρμογής του άρθρου 85 της συνθήκης ΕΚ ((ΕΕ L 201 της 9.8.1996 ))), η οποία παρουσιάζει ένα πρόβλημα του ιδίου τύπου, εκκρεμεί προς το παρόν ενώπιον του Πρωτοδικείου. Η Επιτροπή κρίνει ότι είναι απαραίτητο να αναμείνει την απόφαση του Πρωτοδικείου πριν λάβει θέση στην υπόθεση MSD.

3. Τα περισσότερα κράτη μέλη έχουν θεσπίσει μέτρα οικονομικής φύσεως σχετικά με την εμπορία των φαρμάκων με στόχο τον έλεγχο των δαπανών, στο πλαίσιο της δημόσιας υγείας, για τα προϊόντα αυτά. Τα εν λόγω μέτρα περιλαμβάνουν συχνά άμεσους ή έμμεσους ελέγχους των τιμών των φαρμάκων προκειμένου να αντιμετωπιστεί η ανεπάρκεια ή η έλλειψη ανταγωνισμού στην αγορά φαρμάκων, καθώς και περιορισμούς όσον αφορά το φάσμα των προϊόντων που καλύπτονται από τα εθνικά ασφαλιστικά συστήματα υγείας. Τα μέτρα αυτά συμβιβάζονται με το κοινοτικό δίκαιο με την προϋπόθεση ότι δεν εισάγουν διακρίσεις εις βάρος προϊόντων που εισάγονται από άλλα κράτη μέλη, και ότι τηρούν τις απαιτήσεις για διαφάνεια που καθορίζονται στην οδηγία 89/105/ΕΟΚ του Συμβουλίου της 21ης Δεκεμβρίου 1989 σχετικά με τη διαφάνεια των μέτρων που διέπουν τον καθορισμό των τιμών των φαρμάκων για ανθρώπινη χρήση και την κάλυψη του κόστους τους στο πλαίσιο των εθνικών ασφαλιστικών συστημάτων υγείας ((ΕΕ L 40 της 11.2.1989 )).

Η Επιτροπή διεξάγει διάλογο με τα κράτη μέλη και τους ενδιαφερόμενους εταίρους του κοινωνικού και οικονομικού τομέα, και ιδίως τη βιομηχανία φαρμακευτικών προϊόντων, με στόχο την ολοκλήρωση της εσωτερικής αγοράς και στον τομέα αυτό. Η ανταλλαγή απόψεων που έχει ξεκινήσει στο πλαίσιο των συζητήσεων στρογγυλής τραπέζης στην Φρανκφούρτη τον Δεκέμβριο του 1996 και τον Δεκέμβριο 1997 πρόκειται να συνεχιστεί προσεχώς στο επίπεδο του Συμβουλίου εσωτερικής αγοράς.